Si un ome de fuera de la Viella demanda a otro de la Viella, e el de la Viella conosce lo quel demanda en juicio antel Alcalle , e metel en plaço a que pague , e en este plaço vase de la Viella e non paga , e viene el querelloso el plaço pasado al Alcalle, e demandal quel faga entregar, e el Alcalle mandal quel entreguen en sua casa , e dis la muger quella non fiço aquella debda, nin la conoscio, e que non a ella porque ser prendada ; si fallaren peños de los bienes del marido, non deven tomar lo della, mas si a el non fallaren prenda apartada , prendan de los bienes comunales del, a della, quanto en la parte del , mas non en lo suo della.